**Štatút súťaže**

**UHÁDNI ŽUPANOV**

**Názov sú**ť**aže : „**Uhádni županov“

**Forma:**

Vedomostná a tipovacia súťaž vzdelávacieho charakteru zameraná na prehlbovanie vedomostí študentov o samospráve a činnosti VÚC. Súťaž je určená pre študentov **maturitných ročníkov** stredných škôl.

**Vyhlasovateľ:**

Fakulta sociálnych vied Univerzity sv. Cyrila a Metoda v Trnave

**Termín súťaže:**

Súťaž bude prebiehať v elektronickej forme od **6.10. 2017** prostredníctvom on-line formulára dostupného na web stránke Fakulty sociálnych vied [www.fsvucm.sk](http://www.fsvucm.sk) , pričom sa uzavrie deň pred konaním volieb do VÚC, t.j. **3.11. 2017**.

**Zámer:**

Tipovacia a vedomostná súťaž má výchovno-vzdelávací charakter, pričom je zameraná na prehlbovanie vedomostí študentov o samospráve a činnosti VÚC. Táto aktivita vytvára priestor pre aktívnu participáciu mládeže s cieľom rozširovania poznatkov.

**Propagácia :**

Súťaž je propagovaná písomným oslovením všetkých stredných škôl v SR prostredníctvom poštovej služby, poslaním  e-mailov na dané školy a zverejnením na webovom sídle fakulty a Facebooku fakulty.

**Prihlasovanie do sú**ť**aže:**

Vyplnením a odoslaním on-line formulára dostupného na <http://www.fsvucm.sk/140_796/uhadni-zupana> je študent zapojený do súťaže.

**Podmienky ú**č**asti :**

Do súťaže sa môže zapojiť každý študent **maturitného ročníka** stredných škôl, pričom základnou podmienkou je kompletné vyplnenie on-line formulára na web stránke Fakulty sociálnych vied, v rámci ktorého študent vyberie meno nového predsedu VÚC vo všetkých samosprávnych krajoch. Úlohou študenta je tak správne zvoliť mená ôsmych nových predsedov jednotlivých samosprávnych krajov, ktorí budú zvolení vo voľbách do VÚC konaných 4.11. 2017.

**Pravidlá a vyhodnocovanie sú**ť**aže:**

Elektronické kolo sa vyhodnocuje organizátorom na základe automatizovaného zozbierania odpovedí jednotlivých študentov ihneď po vyhlásení oficiálnych výsledkov volieb. Do finále sa dostanú (budú pozvaní) tí študenti, ktorí dokázali uhádnuť mená všetkých ôsmych zvolených predsedov VÚC, resp. mali najvyššiu percentuálnu úspešnosť správnych odpovedí. Samotné finále sa uskutoční dňa **10.11.2017** v priestoroch Fakulty sociálnych vied Univerzity sv. Cyrila a Metoda v Trnave. Konkrétny zoznam úspešných študentov postupujúcich do finále bude zaslaný príslušným stredným školám dňa 6.11.2017.

Finále súťaže bude pozostávať z 30 kvízových otázok týkajúcich sa VÚC a regionálnej samosprávy, pričom úlohou študenta bude pri každej otázke vybrať zo 4 možností správnu odpoveď. Na zodpovedanie každej otázky je stanovený časový interval 30 sekúnd. Celkovým víťazom sa stane ten študent, ktorý zodpovedal správne najvyšší počet otázok. V prípade zhodného výsledku dvoch alebo viacerých študentov by o víťazovi rozhodovali ďalšie kvízové otázky, no tentokrát systémom individuálneho vyhodnocovania každej otázky, až kým by sa nevygeneroval víťaz.

**Ceny súťaže:**

Víťaz celej súťaže sa zúčastní exkurzie v sídle európskych inštitúcií v Bruseli a zároveň získa hodnotné vecné ceny.

**Odovzdanie ceny :**

Víťazovi súťaže budú odovzdané vecné ceny zástupcom vyhlasovateľa súťaže, a to bezprostredne po skončení súťaže.

**Ostatné ustanovenia :**

Ak sa v priebehu súťaže zistí, že otázka nebola formulovaná tak, aby umožňovala jednoznačnú odpoveď, vyhlasovateľ súťaže má právo otázku anulovať a nahradiť ju inou otázkou.

**Záverečné ustanovenia:**

Vyhlasovateľ je oprávnený pravidlá súťaže meniť. V takomto prípade strácajú platnosť pôvodné pravidlá súťaže a súťaž sa riadi zmenenými, či novými pravidlami riadne zverejnenými, a to spôsobom, ako bol zverejnený pôvodný štatút.

Vyhlasovateľ súťaže si vyhradzuje právo v zmysle § 849 Občianskeho zákonníka súťaž odvolať.

**Platnos**ť **štatútu :**

Štatút nadobúda platnosť dňom jeho podpísania vyhlasovateľom súťaže.

V Trnave, dňa 23.9.2017